CELEX: 32021D1895
Language: hu
Date: 2021-10-28 00:00:00
Title: A Bizottság (EU) 2021/1895 végrehajtási határozata (2021. október 28.) a Nagy-Britannia és Észak-Írország Egyesült Királysága által kiállított Covid19-igazolványoknak az (EU) 2021/953 európai parlamenti és tanácsi rendelettel összhangban kiállított igazolványokkal való egyenértékűségének az Unión belüli szabad mozgáshoz való jog előmozdítása céljából történő megállapításáról (EGT-vonatkozású szöveg)

2021.10.29.   
               
               
                  HU
               
               
                  Az Európai Unió Hivatalos Lapja
               
               
                  L 384/112
               
            
         A BIZOTTSÁG (EU) 2021/1895 VÉGREHAJTÁSI HATÁROZATA
         (2021. október 28.)
         a Nagy-Britannia és Észak-Írország Egyesült Királysága által kiállított Covid19-igazolványoknak az (EU) 2021/953 európai parlamenti és tanácsi rendelettel összhangban kiállított igazolványokkal való egyenértékűségének az Unión belüli szabad mozgáshoz való jog előmozdítása céljából történő megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Covid19-világjárvány idején a szabad mozgás megkönnyítése érdekében az interoperábilis, Covid19-oltásra, tesztre és gyógyultságra vonatkozó igazolványok (uniós digitális Covid-igazolvány) kiállításának, ellenőrzésének és elfogadásának keretéről szóló, 2021. június 14-i (EU) 2021/953 európai parlamenti és tanácsi rendeletre (1) és különösen annak 8. cikke (2) bekezdésére,
         mivel:
         
                     (1)
                  
                  
                     Az (EU) 2021/953 rendelet meghatározza az interoperábilis, Covid19-oltásra, tesztre és gyógyultságra vonatkozó igazolványok (a továbbiakban: uniós digitális Covid-igazolvány) kiállítására, ellenőrzésére és elfogadására vonatkozó keretet azzal a céllal, hogy megkönnyítse a birtokosai számára a szabad mozgáshoz való joguk gyakorlását a Covid19-világjárvány idején. Hozzájárul továbbá a szabad mozgásra vonatkozó, a SARS-CoV-2 terjedésének korlátozása érdekében az uniós joggal összhangban a tagállamok által bevezetett korlátozások fokozatos és koordinált módon történő feloldásának megkönnyítéséhez.
                  
               
                     (2)
                  
                  
                     Az (EU) 2021/953 rendelet lehetővé teszi a harmadik országok által uniós polgárok és családtagjaik számára kiállított Covid19-igazolványok elfogadását, amennyiben a Bizottság megállapítja, hogy az említett Covid19-igazolványokat olyan szabványoknak megfelelően állították ki, amelyeket az említett rendelet alapján megállapítottakkal egyenértékűnek kell tekinteni. Ezen túlmenően az (EU) 2021/954 európai parlamenti és tanácsi rendelettel (2) összhangban a tagállamoknak alkalmazniuk kell az (EU) 2021/953 rendeletben meghatározott szabályokat azokra a harmadik országbeli állampolgárokra, akik nem tartoznak az említett rendelet hatálya alá, de jogszerűen tartózkodnak vagy rendelkeznek lakóhellyel a területükön, és az uniós joggal összhangban jogosultak más tagállamokba utazni. Ezért az e határozatban szereplő egyenértékűségi megállapításokat alkalmazni kell a Nagy-Britannia és Észak-Írország Egyesült Királysága által uniós polgárok és családtagjaik számára kiállított, Covid19-oltásra, tesztre és gyógyultságra vonatkozó igazolványokra. Ehhez hasonlóan az (EU) 2021/954 rendelet alapján ezeket az egyenértékűségi megállapításokat alkalmazni kell a Nagy-Britannia és Észak-Írország Egyesült Királysága által a tagállamok területén jogszerűen tartózkodó vagy lakóhellyel rendelkező harmadik országbeli állampolgárok számára az említett rendeletben meghatározott feltételek értelmében kiállított, Covid19-oltásra, tesztre és gyógyultságra vonatkozó igazolványokra is.
                  
               
                     (3)
                  
                  
                     Nagy-Britannia és Észak-Írország Egyesült Királysága 2021. július 28-án részletes tájékoztatást nyújtott a Bizottságnak a „UK COVID Certificates” rendszer szerinti interoperábilis, Covid19-oltásra, tesztre és gyógyultságra vonatkozó igazolványok kiállításáról. Ez a rendszer négy területi szintű igazolványt foglal magában, melyek a következők: Anglia, Wales és a Man-sziget esetében a „Covid Pass”; Jersey és Guernsey esetében a „2D Barcode API”; Skócia esetében az „NHS Scotland Covid Status”; valamint Észak-Írország esetében a „COVIDCert”. Nagy-Britannia és Észak-Írország Egyesült Királysága arról tájékoztatta a Bizottságot, hogy úgy véli, hogy a Covid19-igazolványait olyan szabványnak és technológiai rendszernek megfelelően állítják ki, amely interoperábilis az (EU) 2021/953 rendelettel létrehozott biztonsági keretrendszerrel, és amely lehetővé teszi az igazolványok hitelességének, érvényességének és sértetlenségének ellenőrzését. E tekintetben Nagy-Britannia és Észak-Írország Egyesült Királysága arról tájékoztatta a Bizottságot, hogy a Nagy-Britannia és Észak-Írország Egyesült Királysága által a „UK COVID Certificates” rendszerrel összhangban kiállított Covid19-igazolványok tartalmazzák az (EU) 2021/953 rendelet mellékletében szereplő adatokat.
                  
               
                     (4)
                  
                  
                     Nagy-Britannia és Észak-Írország Egyesült Királysága továbbá arról tájékoztatta a Bizottságot, hogy elfogadja a tagállamok és az EGT-országok által az (EU) 2021/953 rendelettel összhangban kiállított oltási gazolványokat. Emellett Nagy-Britannia és Észak-Írország Egyesült Királysága arról tájékoztatta a Bizottságot, hogy az oltásra, gyógyultságra és tesztre vonatkozó uniós digitális Covid-igazolványok jogosultjait ugyanúgy fogja kezelni, mint a Nagy-Britannia és Észak-Írország Egyesült Királysága által kiadott igazolványok birtokosait. Nagy-Britannia és Észak-Írország Egyesült Királysága rámutatott, hogy az Egyesült Királyság által elismert oltóanyaggal vagy az egész EU-ra érvényes engedéllyel rendelkező oltóanyaggal teljesen beoltott utazók mentesülnek a karantén és a 8. napon esedékes vizsgálat elvégzése alól, amennyiben a járványügyi helyzetüket tekintve „narancssárga” besorolású országokból érkeznek. Nagy-Britannia és Észak-Írország Egyesült Királysága pontosította továbbá, hogy járványügyi politikája értelmében a negatív teszt és a pozitív tesztet követő természetes immunitás nem mentesíti a kötelező karantén letöltése alól az érintetteket.
                  
               
                     (5)
                  
                  
                     Nagy-Britannia és Észak-Írország Egyesült Királysága kérésére a Bizottság 2021. október 4-én technikai teszteket végzett, amelyek igazolták, hogy Nagy-Britannia és Észak-Írország Egyesült Királysága a Covid19-oltásra, tesztre és gyógyultságra vonatkozó igazolványokat a „UK COVID Certificates” rendszerrel összhangban állítja ki, és az ahhoz tartozó valamennyi területi szintű igazolvány interoperábilis az (EU) 2021/953 rendelettel létrehozott biztonsági keretrendszerrel, és lehetővé teszi azok hitelességének, érvényességének és sértetlenségének ellenőrzését. A Bizottság továbbá megerősítette, hogy a Nagy-Britannia és Észak-Írország Egyesült Királysága által a „UK COVID Certificates” rendszer valamennyi területi szintű összetevőjével összhangban kiállított, Covid19-oltásra, tesztre és gyógyultságra vonatkozó igazolványok tartalmazzák a szükséges adatokat. Nagy-Britannia és Észak-Írország Egyesült Királysága 2021. október 14-én kiegészítő értesítést nyújtott be, amely megerősítette a Bizottság értékelését.
                  
               
                     (6)
                  
                  
                     Ezenfelül Nagy-Britannia és Észak-Írország Egyesült Királysága arról tájékoztatta a Bizottságot, hogy interoperábilis oltási igazolványokat fog kiállítani egyes Covid19-oltóanyagokra vonatkozóan. Jelenleg a következő oltóanyagok tartoznak ide: Comirnaty, Janssen Covid19-oltóanyag, Spikevax és Vaxzevria. Nagy-Britannia és Észak-Írország Egyesült Királysága jelezte továbbá, hogy oltási igazolványt állít ki a folyamatban lévő klinikai vizsgálat tárgyát képező potenciális oltóanyagok esetében a vizsgálatok azon résztvevői számára, akik megkapták a potenciális oltóanyagot. Ez jelenleg a Novavax CZ AS által kifejlesztett potenciális oltóanyagra vonatkozik.
                  
               
                     (7)
                  
                  
                     Nagy-Britannia és Észak-Írország Egyesült Királysága továbbá arról tájékoztatta a Bizottságot, hogy kizárólag nukleinsav-amplifikációs tesztekre vonatkozóan fog interoperábilis tesztigazolványokat kiállítani, antigén gyorstesztekre vonatkozóan nem.
                  
               
                     (8)
                  
                  
                     Ezenfelül Nagy-Britannia és Észak-Írország Egyesült Királysága arról tájékoztatta a Bizottságot, hogy kiállít interoperábilis gyógyultsági igazolványokat. Ezek az igazolványok az első pozitív teszt időpontját követően legfeljebb 180 napig érvényesek.
                  
               
                     (9)
                  
                  
                     Nagy-Britannia és Észak-Írország Egyesült Királysága arról is tájékoztatta a Bizottságot, hogy az igazolványok Nagy-Britannia és Észak-Írország Egyesült Királyságában történő ellenőrzése során az igazolványokban szereplő személyes adatokat csak a birtokos oltásának, teszteredményének vagy gyógyultságának ellenőrzése és megerősítése céljából lehet kezelni, és azokat azt követően nem őrzik meg.
                  
               
                     (10)
                  
                  
                     Ezért teljesülnek az annak megállapításához szükséges elemek, hogy a Nagy-Britannia és Észak-Írország Egyesült Királysága által a „UK COVID Certificates” rendszerrel összhangban kiállított Covid19-igazolványokat az (EU) 2021/953 rendelettel összhangban kiállított igazolványokkal egyenértékűnek kell tekinteni.
                  
               
                     (11)
                  
                  
                     Ezért a Nagy-Britannia és Észak-Írország Egyesült Királysága által a „UK COVID Certificates” rendszerrel összhangban kiállított Covid19-igazolványokat az (EU) 2021/953 rendelet 5. cikkének (5) bekezdésében, 6. cikkének (5) bekezdésében és 7. cikkének (8) bekezdésében említett feltételek értelmében el kell fogadni.
                  
               
                     (12)
                  
                  
                     Ahhoz, hogy ez a határozat működőképes legyen, Nagy-Britannia és Észak-Írország Egyesült Királyságát hozzá kell kapcsolni az uniós digitális Covid-igazolvány (EU) 2021/953 rendelettel létrehozott biztonsági keretrendszeréhez.
                  
               
                     (13)
                  
                  
                     Az uniós érdekeknek különösen a népegészségügy terén történő védelme érdekében a Bizottság élhet azzal a hatáskörével, hogy felfüggesztheti vagy megszüntetheti ezt a határozatot, ha már nem teljesülnek az (EU) 2021/953 rendelet 8. cikkének (2) bekezdésében foglalt feltételek.
                  
               
                     (14)
                  
                  
                     Annak érdekében, hogy Nagy-Britannia és Észak-Írország Egyesült Királyságát a lehető leggyorsabban hozzá lehessen kapcsolni az uniós digitális Covid-igazolvány (EU) 2021/953 rendelettel létrehozott biztonsági keretrendszeréhez, ennek a határozatnak az Európai Unió Hivatalos Lapjában való kihirdetése napján hatályba kell lépnie.
                  
               
                     (15)
                  
                  
                     Az e határozatban előírt intézkedések összhangban vannak az (EU) 2021/953 rendelet 14. cikke alapján létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A Nagy-Britannia és Észak-Írország Egyesült Királyság által a „UK COVID Certificates” rendszerrel összhangban kiállított, Covid19-oltásra, tesztre és gyógyultságra vonatkozó igazolványokat az Unión belüli szabad mozgáshoz való jog előmozdítása céljából egyenértékűnek kell tekinteni az (EU) 2021/953 rendelettel összhangban kiállított igazolványokkal.
         
         
            2. cikk
            Nagy-Britannia és Észak-Írország Egyesült Királyságát hozzá kell kapcsolni az uniós digitális Covid-igazolvány (EU) 2021/953 rendelettel létrehozott biztonsági keretrendszeréhez.
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2021. október 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 211., 2021.6.15., 1. o.
         
         
            (2)  Az Európai Parlament és a Tanács (EU) 2021/954 rendelete (2021. június 14.) a Covid19-világjárvány idején a tagállamok területein jogszerűen tartózkodó vagy lakóhellyel rendelkező harmadik országbeli állampolgárok tekintetében interoperábilis, Covid19-oltásra, tesztre és gyógyultságra vonatkozó igazolványok (uniós digitális Covid-igazolvány) kiállításának, ellenőrzésének és elfogadásának keretéről (HL L 211., 2021.6.15., 24. o.).